text: РЕГЛАМЕНТ (ЕС) № 1390/2013 НА СЪВЕТА
  от 16 декември 2013 година
  относно разпределянето на възможностите за риболов съгласно протокола между Европейския съюз и Съюза на Коморските острови за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43, параграф 3 от него,
  като взе предвид предложението на Европейската комисия,
  като има предвид, че:
  (1)
  На 5 октомври 2006 г. Съветът одобри Споразумението за партньорство в областта на рибарството между Европейската общност и Съюза на Коморските острови (по-нататък наричано „Споразумение за партньорство“) с приемането на Регламент (ЕО) №1563/2006 (1).
  (2)
  Европейският съюз договори със Съюза на Коморските острови нов протокол към споразумението за партньорство, който предоставя на съдовете на Европейския съюз възможности за риболов във водите на Коморските острови. В резултат на това договаряне нов протокол беше парафиран на 5 юли 2013 г.
  (3)
  На 16 декември 2013 г. Съветът прие Решение 2013/786/ЕС (2) относно подписването и временното прилагане на новия протокол.
  (4)
  Следва да се разпределят възможностите за риболов между държавите членки за срока на прилагане на новия протокол.
  (5)
  Съгласно Регламент (ЕО) № 1006/2008 на Съвета (3), ако се установи, че възможностите за риболов, предоставени на Европейския съюз по силата на новия протокол, не са използвани напълно, Комисията уведомява за това засегнатите държави членки. Липсата на отговор в рамките на срока, който ще определи Съветът, се счита за потвърждение, че съдовете на съответната държава членка не използват напълно възможностите си за риболов в съответния период. Този срок следва да бъде определен.
  (6)
  С цел да се осигури продължаване на риболовните дейности на съдовете на Европейския съюз, в новия протокол се предвижда възможността за временното му прилагане от всяка от страните, считано от 1 януари 2014 г. Поради тази причина настоящият регламент следва да се прилага от датата на временното прилагане на новия протокол,
  ПРИЕ НАСТОЯЩИЯ РЕГЛАМЕНТ:
  Член 1
  1. Възможностите за риболов, определени с протокола между Европейския съюз и Съюза на Коморските острови за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни (наричан по-нататък „протокола“), се разпределят между държавите членки, както следва:
  а)
  42 сейнера за улов на риба тон:
  -
  Испания: 21 съда
  -
  Франция: 21 съда
  б)
  20 съда с парагада на повърхността:
  -
  Испания: 8 съда
  -
  Франция: 9 съда
  -
  Португалия: 3 съда
  2. Регламент (ЕО) № 1006/2008 се прилага, без да се засягат протоколът и Споразумението за партньорство.
  3. Срокът, посочен в член 10, параграф 1 от Регламент (ЕО) № 1006/2008, в който държавите членки трябва да потвърдят, че не използват напълно всички възможности за риболов, предоставени им по силата на Споразумението за партньорство, се определя на десет работни дни, считано от датата, на която Комисията ги е уведомила, че възможностите за риболов не са използвани напълно.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент се прилага от 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 декември 2013 година.